מחברת המוות

העלילה

עלילת המאנגה מתחלקת לשני חלקים. הראשון נמשך בכרכים 1–7 והשני בכרכים 8–12.

חלק ראשון: קירא נגד L

ראיטו (לייט) יאגאמי/קירא K הוא תלמיד תיכון מבריק המשועמם מחייו השגרתיים וחש תסכול נוכח השחיתות והפשיעה בעולם. חייו של לייט משתנים מקצה לקצה כאשר הוא מוצא מחברת מסתורית בשם "מחברת המוות". בהוראות השימוש של מחברת המוות, המפורטות בתוכה, נאמר שאדם ששמו יכתב במחברת – ימות. לייט מפקפק באמיתות המחברת וחוקיה ומחליט לבדוק אותם, הוא כותב שם של פושע שהופיע בחדשות באותו רגע, וכעבור 40 שניות מדווח כי הפושע מת מהתקף לב.
כעבור חמישה ימים פוגש לייט בריוקו, אל מוות ובעליה הקודמים של המחברת. ריוקו, כמו לייט, השתעמם משגרת חייו ומהעולם של אלי המוות, ועל מנת להכניס עניין לחייו, זרק את המחברת לעולם בני האדם. לייט, שכבר הספיק להרוג מספר רב של פושעים, מספר לריוק על תוכניותיו להפוך ל"אל של העולם החדש" - הוא מצפה שכאשר פושעים ימשיכו למות, אנשים יבחינו בדפוס מסוים ויכירו במי שעושה זאת כמושיע.
מהר מאוד מספר המיתות הגבוה של פושעים מגיע לתשומת הלב של ארגון האינטרפול שפותחים בחקירה בשיתופו של L, בלש מסתורי שזהותו לא ידועה אך הוא עזר לאינטרפול בפתרון חקירות רבות ברחבי העולם, ונחשב כבלש הטוב בעולם. L מסיק מיד שהרוצח הסדרתי, שזכה מהציבור לכינוי קירא (הדרך בה יפנים מבטאים את המילה "Killer", שפירושה רוצח), פועל ביפן. הוא מערים על לייט בתחבולה מתוחכמת: הוא שידר משדר מיוחד בו הופיע מתחזה שטען כי הוא הבלש L וכי בכוונתו לתפוס את הרוצח. לייט, שצפה במשדר, הרג מיד את המתחזה במחשבה שבכך הוא מעלים מכשול, אך הוא לא ידע שהמשדר שודר רק במחוז קאנטו, ולכן, לאחר שמת המתחזה בשידור חי, מתגלה מיקום ספציפי יותר של הרוצח. מכאן, מתחיל קרב מוחות המתנהל בין לייט ו-L, בעוד כל אחד מנסה לגלות את זהותו של השני.
בהמשך, L מסיק שלקירא יש גישה למידע משטרתי ומכניס ליפן 12 סוכני FBI כדי שיעקבו אחר מקורבים לאנשי משטרה. לייט, שאביו הוא מפקד המחלקה האחראית על "חקירת קירא", מגלה את הסוכן שעוקב אחריו, ריי פנבר, ובעורמה משיג את שמו וגורם ולמותם של כל שנים עשר הסוכנים. במקביל, לאחר ששוטרים רבים פרשו מהחקירה בגלל הפחד שהם או משפחתם יפגעו, נשארים רק חמישה, ו-L מחליט להיפגש איתם לראשונה ולהעביר את חדר החקירה לחדרו שבבית מלון. בהמשך, לאחר שהסיק כי קירא היה תחת מעקבו של ריי פנבר, הוא מתמקד בלייט כחשוד עיקרי. על אף ההפתעה מהתקדמות חקירתו של L, מצליח לייט להערים על מצלמות אבטחה שמוקמו בביתו ומסתיר את הכתיבה במחברת. L, למרות ההתנהגות הנורמלית לעיני המצלמות, ממשיך לחשוד בלייט, ועל כך מחליט ליצור איתו מגע לראשונה. השניים נפגשים לאחר שלייט מסיים את בית הספר התיכון ומתחיל את לימודיו באוניברסיטה. להפתעתו, L חושף את עצמו כ-L, וגלוי עמו בנוגע למחשבותיו על היותו החשוד העיקרי, אך למרות זאת, החקירה זקוקה לבחור מבריק כמוהו. במהלך החקירה L מתקרב אל לייט ואף מכנה אותו "החבר הראשון שאי פעם היה לי".
בהמשך, מיסה אמאנה, סלבריטאית ילדותית ותמימה שבבעלותה מחברת מוות נוספת, שולחת הקלטה בה היא מתחזה לקירא, על מנת לתפוס את תשומת לבו. זאת מכיוון שקירא הרג את רוצח הוריה, ועל כך מיסה מעריצה אותו. מיסה ולייט נפגשים לבסוף, והיא מספרת לו שהיא עשתה את "עסקת העיניים" - עסקה שעושים עם אל מוות, בה האדם מקבל את היכולת לראות את שמות ותוחלת החיים של אנשים ואל המוות מקבל חצי מתוחלת חייו של האדם – לייט מחליט להתקרב למיסה, שמתאהבת בו, מכיוון שהיכולת שלה עשויה לסייע לו. בינתיים, L חושד שההקלטה שנשלחה היא התחזות לקירא ומחליט לעצור את מיסה באשמת "קירא השני", במטרה לחקור אותה על זהותו של קירא האמיתי.
לייט מתווה תוכנית פעולה על מנת להרוג את L ולהוציא אותו ואת מיסה נקיים מאשמה. הוא מבקש מ-L להכניס גם אותו למעצר תחת פיקוח כדי להוכיח את חפותו. במהלך המעצר מוותרים לייט ומיסה על בעלות מחברות המוות, ובעקבות כך כל זכרונותיהם מהמחברת נמחקים, ושניהם למעשה אינם יודעים שלייט הוא קירא. שלייט פעל כך מכיוון שהכיר את דרכי פעולתו של L וידע כי הוא יסתכל היטב על תגובותיהם, לכן, הדרך הבטוחה ביותר לפעול בה הייתה לשכוח את עצם היותו קירא.
כחלק מתוכניתו של לייט, רם, אלת המוות שהיא גם הבעלים הקודם של המחברת של מיסה, מעבירה את המחברת להיגוּצ'י, אדם תאב בצע שמשתמש במחברת כדי לקדם את החברה יוֹטסוּבּה, בה הוא עובד. היגוּצ'י מקבל את המחברת לשימושו האישי בתנאי שימשיך להרוג פושעים, וכך, כאשר פושעים ממשיכים להישפט גם לאחר 50 ימים, נאלץ L לשחרר את לייט ומיסה מהמעצר. לייט חוזר לצוות החקירה, עדיין ללא זכרונותיו, וביחד הם מגלים שהיגוצ'י הוא בעל הכוח של קירא. התוכנית של לייט ממשיכה לעבוד כאשר הם עוצרים את היגוצ'י ושואלים כיצד הרג את האנשים, היגוצ'י מגלה את דבר המחברת ומראה אותה לצוות החקירה. ברגע הזה, לייט נוגע במחברת, וכל זכרונותיו לגבי היותו קירא האמיתי שבים אליו.
לאחר שחזרו אליו זכרונותיו החל לייט את השלב האחרון שבתוכניתו, להרוג את L. הוא נתן למיסה לגעת במחברת, ולאחר שחזרו אליה זכרונותיה ביקש ממנה לשוב ולשפוט פושעים. על אף הבלבול שנוצר בצוות החקירה, שכן מבחינתם קירא כבר נתפס, L נשאר מחושב והסיק שקיימת מחברת נוספת. רם, אלת המוות המלווה את מיסה, התאהבה בה במהלך נוכחותה בעולם בני האדם, ויודעת ש-L הוא בלש מבריק ושזהו רק עניין של זמן עד שיגלה שמיסה היא קירא הנוכחי. לכן, בשביל להציל את מיסה, רם כותבת את שמו של L במחברת האישית שלה ובכך הורגת גם את עצמה, שכן לאלי מוות אסור להשתמש במחברת למטרות אנוכיות.

חלק שני: קירא נגד N

לייט הופך ל-"למטורף החדש". כעבור חמש שנים, ניר ומלו – שני ילדים שגודלו בבית יתומים באנגליה במטרה לגדול ולהפוך ליורשיו של L - מופיעים במטרה ללכוד את רוצחו של L, קירא. לשניהם הוצע לעבוד יחד בחקירה, אבל מלו, חמום המוח מבין השניים, סירב וירד למחתרת על מנת לעבוד לבדו. ניר עבר לארצות הברית וארגן לבדו את קבוצת חקירה בשם SPK שמטרתה למצוא את קירא, וכינה את עצמו N.
בינתיים, לייט הצליח להשיג את מטרתו – להפוך ל"אל של העולם החדש". הוא זוכה לתמיכה רבה מהציבור והתקשורת. מדינות העולם מכירות בקירא ובפעולותיו כמוסריות, ורודפיו הוכרזו כפושעים ופועלים כעת במחתרת. לייט עצמו עוד מכהן כראש צוות החקירה ביפן ודואג – בהצלחה - שהחקירה לא תתקדם. הצוות למד היטב את מחברת המוות והם אף מרגישים בנוח עם ריוק, שכן ניתן לראות את אל המוות לאחר שבאים במגע עם המחברת.
יום אחד, מדווח שמפקד המשטרה היפנית נחטף בידי מאפיה - אליה הגיע מלו, וכעת הוא עומד בראשה – בארצות הברית. המאפיה משתמשת במפקד לבקשת כופר: הם רוצים את מחברת המוות שברשות צוות החקירה ביפן. לאחר שקירא דואג שהמפקד ימות, חוטפים המאפיה את סאיו יאגאמי, אחותו הקטנה של לייט, ואביהם יוצא לבצע את העסקה בלוס אנג'לס. בהמשך, מלו מפוצץ את המקום ובורח. אביו של לייט נשאר מאחור, פצוע; הוא מת מפצעיו בבית החולים, משוכנע עד הרגע האחרון שבנו אינו קירא.
ניר יוצר כאוס בצוות החקירה היפני לאחר שהוא מספר להם שהסיק ש"L החדש" עשוי להיות קירא. הצוות חושד בלייט, בעיקר מכיוון ששני מוחות גדולים כמו ניר ו-L הגיעו לאותה מסקנה. לייט, שמבין שהולכים לעקוב אחריו ואחרי מיסה, פועל בהתאם ומבקש ממיסה – שעד כה פעלה כקירא – לוותר בשנית על בעלות המחברת ולהעביר אותה ל"קירא רביעי". לתפקיד בחר לייט בטרו מיקאמי, מעריץ של קירא, בעל השקפה דיכוטומית שכל אדם הוא או "טוב" או "רע", ושעל הרעים למות. ובעוד מיקאמי שופט פושעים, חשדותיהם של צוות החקירה מתחילים לרדת, מכיוון שאינם מוצאים דבר חשוד בהתנהגותם של לייט ומיסה.
מיקאמי, מתוקף תפקידו כקירא החדש, מגייס את מגישת החדשות קיוֹמי טאקאדה על מנת שתתפקד כדוברת של קירא באמצעי התקשורת. במהלך מפתיע, מופיע מלו וחוטף את קיומי. קיומי, שהחביאה אצלה פיסת נייר ממחברת המוות של מיקאמי, כותבת את שמו של מלו על הפיסה והורגת אותו. לאחר מכן, נאלץ לייט לגרום לקיומי להתאבד באמצעות דף מהמחברת שגם הוא החביא אצלו, מכיוון שהיא יודעת את זהותו ועלולה לסבך אותו. לבסוף, קובעים לייט וניר להיפגש, כל אחד עם צוות החקירה שלו, בפעם הראשונה. מטרת הפגישה, כביכול, היא לבדוק האם לייט הוא קירא או לא. אך לייט תכנן שמיקאמי – בעל "עסקת העיניים" המאפשרת לו לראות את שמותיהם של אנשים - יתחבא בקרבת מקום, ויכתוב את שמו של ניר ואת שמותיהם של שני צוותי החקירה במחברת.
ביום הפגישה, מיקאמי פועל לפי התוכנית, ובעודו מתחבא הוא כותב את שמותיהם של ניר ושל שני הצוותים, אך לאחר 40 שניות, כפי שאמור להיות, אף אחד לא מת. לייט מצידו, לא יודע שלמיקאמי יש בעיות עם המחברת, ומודיע לכולם שהוא "ניצח" את ניר. ניר ואנשיו מוצאים את מקום מחבואו של מיקאמי, ומראים לכולם את המחברת – בה כתובים שמות כל הנוכחים מלבד לייט – כהוכחה לכך שהוא קירא. ניר מסביר ללייט, המאוים מהמצב, שהוא החליף את המחברת האמיתית עם מחברת מזויפת, ולכן אף אחד לא נהרג.
לאחר שלייט הבין שהפסיד, דעתו נטרפת עליו והוא מנסה להרוג את ניר, אך ריוק שמבין גם הוא את הפסדו, כותב את שמו של לייט במחברת המוות, והוא מת מהתקף לב.

מחברות המוות שבעלילה

בעת הגיעו של ריוק לאדמת עולם בני האדם, היו שתי מחברות מוות על אדמת בני האדם: אחת המוחזקת אצל ריוק ובבעלותו ואחת בבעלות לייט.
כשנתנה ראם למיסה את מחברתו של ג'לווס, היא הוסיפה לכדור הארץ מחברת אחת; בנוסף, הביאה איתה ראם את מחברתה-שלה.
בסוף הסאגה הראשונה הורגת ראם את ווטורי ואת L, והמחברת נשארת באפרה. לייט לוקח את המחברת והופך להיות בעליה הרשמיים.
מאוחר יותר, בחלק השני של הסדרה, מגיע שידו, שיניגאמי שממנו נלקחה מחברת המוות על ידי ריוק, ולוקח עמו את המחברת חזרה לעולם השיניגאמי. בכך הוא מותיר בעולם בני האדם 3 מחברות בלבד.

כרך 0

כרך 0 הוא כרך שיצא בנוסף למאנגה אשר מספר על אודותיו של נער בן 13 אשר מוצא את מחברת המוות שריוקו הפיל וחושב בטעות שהיא מחברת רגילה כיוון שלא למד את משמעות המילה Death (מוות) אך הבין את משמעות המילה Note (מחברת). הוא רושם במחברת על מה שקרה לו במהלך היום שבו חמישה ביריונים התנכלו אליו. הוא רשם את שמותיהם, וזמן קצר לאחר כתיבת שמם חמשת הנערים מתו מהתקף לב. משהלך לבית הספר יום למחרת, מורו מכריז כי חמשת התלמידים שלמדו עם הנער בכיתה מתו באופן פתאומי. הנער חוזר לביתו ופוגש את ריוקו ונבהל ממנו. ריוקו מסביר לו כי המחברת שהוא מצא היא מחברת מוות וכל מי ששמו ייכתב במחברת ימות. ריוקו מראה גם לו כלי ייחודי נוסף למחברת - מחק אשר כאשר מוחקים את שמו של מת שנכתב במחברת המת יחזור לחיים אם גופתו לא נשרפה - דבר שלא הוצג ואפילו לא אוזכר במאנגה או באנימה.

האנימה

לאחר הצלחת הסרטים וסיום המאנגה, הפיקה חברת Madhouse סדרת אנימה בת 37 פרקים. הפרק הראשון עלה ב-4 באוקטובר בערוץ Nippon Television (מקבוצת Nippon שהפיקו את הסרטים). אף על פי שעת השידור המאוחרת (חצות) זכתה הסדרה לפופולריות רבה ביפן ומחוצה לה (כולל ישראל, ואפילו עלה מחזמר בסינמטק תל אביב על בסיס הסיפור בשם "הטוב, הרע והמחברת"). הוכחה לפופולריות טמונה בעובדה כי עוד לפני תום שידורי הסדרה ביפן, רכשה חברת Viz את זכויות ההפצה בארצות הברית. החברה מתכננת להעלות לאינטרנט ולשחרר ל-DVD גרסאות מתורגמות ומדובבות לאנגלית.
לאנימה 37 פרקים, שתי סאגות ו-10 תתי סאגות. לכל תת-סאגה מירכוז על חלק אחר בעלילה ורובן מתמקדות על אדם מסוים או על תרחיש מסוים בעלילה, הסאגות עצמן מספרות את המכלול שלה בעלילת הסדרה.

כרך 13 ואחרון

בנוסף לכרך 12 היוצר החליט להוציא כרך נוסף - כרך 13, שכותרתו היא "How To Read". בתוך הכרך לא נמצאים פרקים אלא נותן מספר דברים:
True Name Card -L- (בעברית: קלף השם האמיתי -L-) - עמוד מיוחד שמציין את שמו האמיתי של L, פרטים מיוחדים עליו ומין מדריכון על ציורו של L על ידי יוצר הציור של המנגה Takeshi Obata.
מיני מנגה (One Shot) - מין סיפורון עם הדמויות של המנגה עם קטעים משעשעים לכבוד הכרך האחרון.
ראיון עם היוצרים - ראיון ממש ארוך עם היוצר העלילתי והמצייר של המנגה.
הדברים האהובים על L - מין עמוד שמציין את החטיפים האהובים על L.

ביפן

חברת Nippon Television הפיקה שני סרטי קולנוע מצולמים המבוססים על כותר המאנגה. הסרטים הופץ ביפן על ידי האחים וורנר הפצה אקסקלוסיבית וזכה לפופולריות רבה. כמו כן גרף הסרט מספר פרסים (יחד עם סרט ההמשך) וביניהם בפרס חביב הקהל בפסטיבל הסרטים הבינ"ל של בלגיה. הסרט הראשון יצא לאקרנים ביפן ב-17 ביוני 2006 וחצי שנה לאחר מכן, ב-3 בנובמבר 2006, שוחרר סרט ההמשך Death Note: The Last Name שהצליח יותר מקודמו. ב-2008 יצא סרט ספין-אוף אשר נקרא L:Change the world בו כיכבו דמויותיהם של L ומיסה.

בארצות הברית

ב-2017 יצא סרט הלייב אקשן האמריקאי "Death Note" מבית נטפליקס בו מככב נאט וולף בתור תלמיד התיכון לייט טרנר והאלטר-אגו שלו קירא. את ריוקו מדבב וילם דפו. חברתו של לייט, מיה סאטון, מגולמת על ידי מרגרט קוואלי. את הבלש אל מגלם לקית' "קית'" סטנפילד.

ספיישל

לאחר ש-Madhouse סיימו לשדר את האנימה המצליחה, ב-29 באוגוסט 2007 שידר הערוץ שמשדר את האנימה ספיישל מיוחד שנותן את נקודת המבט של ריוקו על הקרב של לייט נגד L ומספר קטעים נוספים שלא שודר באנימה. בנוסף לכך כל הדיאלוגים הוקלטו מחדש, הכל צוייר מחדש ושינו את הרכב הפסקול.

חרם בסין

עקב מקרים שקרו בסין בהם תלמידים הכינו עותקים של המחברת בהם רשמו את שמות חבריהם, אסרה ממשלת סין על הפצת המאנגה של מחברת המוות והחרימה אלפי עותקים שלה בפשיטות שהתבצעו מספר פעמים במהלך 2006 ו-2007. כמו כן, באחד מהמקרים נתפס ילד מווירג'יניה שלמד באקדמיה הצבאית פרנקלין בריצ'מונד, כשהוא רושם את רשימת חברי כיתתו במחברת שהכין. התלמיד הושעה מבית הספר באופן מיידי.